FI Euroopan unionin virallinen lehti CE 84/829

(2004/C 84 E/0923)

KIRJALLINEN KYSYMYS E-0639/04

esittäjä(t): Camilo Nogueira Román (Verts/ALE) komissiolle

(3. maaliskuuta 2004)

Aihe: Ulla-joen Torrentes de Mácara -kosket (Galicia): kolmen korvaamattoman arvokkaan kosken hävittäminen padon rakentamisen tieltä

Antas de Ullan kunnassa lähellä Santiagon pyhiinvaellusreittiä Galiciassa virtaavan Ulla-joen Torrentes de Mácara -kosket ovat vaarassa hävitä Unión Fenosa -sähköyhtiön padonrakennushankkeen tieltä. Kyse on kolmen kosken muodostamasta luonnonparatiisista, joka sijoittuu kolmen kilometrin pituiselle alueelle. Padon rakentamisesta saatava energian määrä olisi kuitenkin merkityksetön. Torrentes de Mácaran varrella sijaitsee seitsemän yhteisön tärkeänä pitämää luonnonympäristöä, joita ei ole vielä sisällytetty Natura 2000 -verkostoon. Tämä alue on myös yhden luontotyyppidirektiivin (92/43/ETY (1)) liitteessä II mainitun lajin elinympäristöä. Galician hallitus on vastuuttomasti antanut luvan hankkeen toteuttamiseen. Tietääkö komissio tästä vakavasta ongelmasta? Aikooko komissio ryhtyä toimiin Torrentes-paratiisin tuhoamisen estämiseksi? Tietääko se, että jokien suojelujärjestö (Coordenadora da Defesa dos Rios) on vedonnut Galician hallitukseen ja Galician vesihallintovirastoon sekä Galician oikeusasiamieheen ja Espanjan oikeusasiamieheen Torrentes de Mácara -koskien ja muiden Ulla-joen vesistön osien säästämiseksi? Millainen ympäristövaikutusten arviointi on tehty tästä hankkeesta? Onko komissio ottanut huomioon, että suurin osa Ulla-joen vesistöstä — yhteisön tärkeänä pitämät alueet Ulla-Deza- ja Arnego-jokeen kuuluva Sobreiral — sisältyvät Natura 2000 -verkostoon ja että Mácaran padon rakentaminen vahingoittaisi paitsi Ulla-joen yläjuoksua myös tämän jo suojellun vesistön elinympäristöä? Tietääkö komissio, että Ulla-Deza-Arnego-vesistöön aiotaan rakentaa seitsemän patoa, vaikka Galiciassa on sitä laajalti vastustettu? Tietääkö komissio, miksi nimenomaan ne jokien osat, jonne padot on suunniteltu rakennettavaksi, on jätetty Natura 2000 -verkoston ulkopuolelle, vaikka myös ne täyttävät edellä mainitun direktiivin vaatimukset?

Margot Wallströmin komission puolesta antama vastaus

(16. huhtikuuta 2004)

Joulukuussa 1997 Espanjan viranomaiset ehdottivat nimellä ”Sistema Fluvial Ulla — Deza” (ES1140001) tunnettua aluetta yhteisön tärkeänä pitämäksi alueeksi, joka olisi sisällytettävä Natura 2000 -verkostoon.

Alueella esiintyy tärkeitä kalalajeja, kuten merinahkiainen (Petromyzon marinus), täpläsilli (Alosa fallax) ja lohi (Salmo salar), sekä seuraavat yhteisön ensisijaisina pitämät luontotyypit:

— luontotyyppi 4020: Atlantin alueen lauhkean vyöhykkeen kosteat Erica tetralix -kasvuiset nummet, ja

— luontotyyppi 91E0: Alnus glutinosa- ja Fraxinus excelsior -tulvametsät.

Kuten Natura 2000 -verkostoon vakiotietolomakkeessa todetaan, yksi suurimmista tähän alueeseen kohdistuvista uhkista on luontotyyppien menettäminen.

Komissio katsoo, että Espanjan viranomaisten on ehdotettava Galician seudulta uusia alueita täyttääkseen luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY vaatimukset Atlantin biomaantieteellisen alueen osalta. On todettu, että ainakin kuusi luontotyyppiä ei ole riittävän hyvin edustettuina Espanjan ehdotuksessa, ja Galicia on määritelty seuduksi, jolta olisi ehdotettava uusia alueita. Lisäksi komissio katsoo, että Espanjan viranomaisten olisi luokiteltava lisää Galiciassa sijaitsevia alueita erityissuojelualueiksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY (2) mukaisesti.

Komissio ei ollut tietoinen arvoisan parlamentin jäsenen esille ottamista seikoista. Tämän vuoksi komissio on pyytänyt Espanjan viranomaisia varmistamaan, että yhteisön ympäristölainsäädäntöä sovelletaan oikein tässä asiassa.

(1) EYVL L 206, 22.7.1992, s. 7.

(2) EYVL L 103, 25.4.1979, direktiivi sellaisena kuin se on muutettuna, EYVL L 115, 8.5.1991.